b'\n_START_ARTICLE_\nBrasilian liikenne\n_START_PARAGRAPH_\nBrasilian liikenne k\xc3\xa4sittelee Brasilian liikenneverkkoja ja niiden osuuksia kuljetuksista._NEWLINE_Kaikki Brasilian suuret asutuskeskukset on liitetty toisiinsa p\xc3\xa4\xc3\xa4llystettyjen teiden avulla, mutta pienemm\xc3\xa4t tiet ovat usein p\xc3\xa4\xc3\xa4llyst\xc3\xa4m\xc3\xa4tt\xc3\xb6mi\xc3\xa4. Rautateit\xc3\xa4 on l\xc3\xa4hinn\xc3\xa4 S\xc3\xa3o Paulossa ja Rio de Janeirossa, muualla ne ovat l\xc3\xa4hinn\xc3\xa4 malmeja kuljettavia tavaraliikennerautateit\xc3\xa4. Monille pohjoisille alueille p\xc3\xa4\xc3\xa4see vain lent\xc3\xa4en tai vesitse. Mit\xc3\xa4 pidemm\xc3\xa4lle pohjoiseen ja luoteeseen sis\xc3\xa4maahan menn\xc3\xa4\xc3\xa4n, sit\xc3\xa4 harvemmaksi tieverkko muuttuu. Sis\xc3\xa4maan liikenneolojen kehitt\xc3\xa4misen suurimmat ongelmat ovat ilmasto-olosuhteet ja trooppinen kasvillisuus.\n_START_SECTION_\nLentoliikenne\n_START_PARAGRAPH_\nKoska teit\xc3\xa4 ja rautateit\xc3\xa4 on harvassa, lentoliikenne on t\xc3\xa4rke\xc3\xa4 liikennemuoto syrj\xc3\xa4isill\xc3\xa4 alueilla: lentokentti\xc3\xa4 l\xc3\xb6ytyy l\xc3\xa4hes jokaisesta kaupungista ja pieniss\xc3\xa4kin kyliss\xc3\xa4 on korpikentti\xc3\xa4. Useimmat kansainv\xc3\xa4liset lennot l\xc3\xa4htev\xc3\xa4t silti Rio de Janeirosta tai S\xc3\xa3o Paulosta.\n_START_SECTION_\nRautatieliikenne\n_START_PARAGRAPH_\nBrasilian rautatiet ovat p\xc3\xa4\xc3\xa4osin liittovaltion omistuksessa. Suurin osa niist\xc3\xa4 sijaitsee alueella, joka ulottuu 500 kilometrin p\xc3\xa4\xc3\xa4h\xc3\xa4n rannikosta. Rautateiden merkitys ei ole kovin suuri, koska niill\xc3\xa4 on pieni kuljetuskyky, kalusto on huonoa ja osittain vanhentunutta, ja koska raideleveydet vaihtelevat. Mit\xc3\xa4 pidemm\xc3\xa4lle pohjoiseen ja luoteeseen sis\xc3\xa4maahan menn\xc3\xa4\xc3\xa4n, sit\xc3\xa4 harvemmaksi tieverkko muuttuu. Sis\xc3\xa4maan liikenneolojen kehitt\xc3\xa4misen suurimmat ongelmat ovat ilmasto-olosuhteet ja trooppinen kasvillisuus. Brasilian rautatieverkon pituus on 29\xc2\xa0412 kilometri\xc3\xa4.\n_START_SECTION_\nTieliikenne\n_START_PARAGRAPH_\nBrasiliassa on 1\xc2\xa0724\xc2\xa0929 kilometrin pituinen tieverkko. Autoja on 23 miljoonaa, eli auto on vain 140 ihmisell\xc3\xa4 tuhannesta. Monet tiet ovat kestop\xc3\xa4\xc3\xa4llyst\xc3\xa4m\xc3\xa4tt\xc3\xb6mi\xc3\xa4, erityisesti sis\xc3\xa4maassa, joten ne ovat ajokelvottomia sadeaikana. T\xc3\xa4rkeimm\xc3\xa4t valtatiet ovat Rio de Janeirosta ja S\xc3\xa3o Paulosta l\xc3\xa4htev\xc3\xa4t, sek\xc3\xa4 eri suunnista maan p\xc3\xa4\xc3\xa4kaupunkiin Bras\xc3\xadliaan tulevat tiet. Amazonian alueen l\xc3\xa4pi kulkeva \xe2\x80\x9dTransamazonica\xe2\x80\x9d-tie on t\xc3\xa4rke\xc3\xa4 Amazonian hyv\xc3\xa4ksik\xc3\xa4yt\xc3\xb6n takia. Se on 5\xc2\xa0000 kilometri\xc3\xa4 pitk\xc3\xa4 ja kulkee Amazonjoen etel\xc3\xa4puolella Atlantin rannalta Recifest\xc3\xa4 Perun rajalle. Tie ylitt\xc3\xa4\xc3\xa4 Itaitubassa pohjois-etel\xc3\xa4suuntaisen tien, joka yhdist\xc3\xa4\xc3\xa4 Santar\xc3\xa9min ja Cuiab\xc3\xa1n. Molempien teiden on tarkoitus auttaa muuttoliikett\xc3\xa4 Par\xc3\xa1n ja Maranh\xc3\xa3on alueille.\n_START_SECTION_\nVesiliikenne\n_START_PARAGRAPH_\nBrasilian rannikkoliikenteell\xc3\xa4 on suuri kauppalaivasto, my\xc3\xb6s Amazonjoki on kulkukelpoinen suurimman osan pituudestaan._NEWLINE_Brasiliassa on yhteens\xc3\xa4 yli 35\xc2\xa0000 kilometri\xc3\xa4 purjehduskelpoisia jokia, mutta niit\xc3\xa4 k\xc3\xa4ytet\xc3\xa4\xc3\xa4n vain osittain liikenteen hy\xc3\xb6dyksi, koska monet joista kulkevat asuttamattomilla alueilla, ja koska haarat ja kosket haittaavat laivojen liikennett\xc3\xa4. Amazonjoella laivaliikenne on t\xc3\xa4rkein liikennemuoto, koska sademets\xc3\xa4n takia alueella on v\xc3\xa4h\xc3\xa4n maanteit\xc3\xa4. Brasilian t\xc3\xa4rkeimm\xc3\xa4t satamat ovat Rio de Janeiron ja Santosin satamat, mutta Vit\xc3\xb3rian ja Tuver\xc3\xa3on malmisatamatkin ovat vilkkaita.'